شە‌فەق نیوز- لە سەره‌تای پاندومی کورونا ک گشتێ
لە تاو کورونا رخ دڕی‌بین، موحه‌مەد رزایی کرماجانی، کومەک بهیار بیس و په‌نج ساڵانێ
ک لە هووز پەرەستارەیل کرماشانی بی و مناڵ شار کەنگاوەر بی و دە به‌ش  ICU  ک هن کورونائییه‌یله
ده بیمارستان حەزرەت رەسووڵ مەلارد، شارێ ده نزیکی تێهران، کلیپ ره‌خسێ ده‌رهاورده
ده‌ر ک فره قوو و بڵخه کرد ده گشت دنیا.
دە ئی کلیپە، چوون رەفتارەیلێ، وە چەواشەی کار
و رەفتار ئداری دە ئێران، کرد وە باو و رێچە‌شکنی داشت ئەڕا خوەێ، هیواداری فرەیێگ
خستە رێ.
دە ئی کلیپە، ده نام بیمارستانه‌یله، ژن و پیاگەیل
هامکارێ ک ده‌ورەیلە گیروودە و دە کەڕەنتینە مابین و جوور چشتێ زندانی کریابین و بڕێ
لەێیان، چەن مانگیش نەتوانستین سەر بدەن وە ماڵ و بنەماڵەی خوەیان و هەوەجە وەێ
رووحیە‌بەخشییە فرە دیاری بی.
ئی کارە ریینە ک شادی‌بەخشی فرەیێگ دە وڵات
جمان، بی وە سەرمەخشێ ئەڕا گشت کادر درمان و پەرەستارەیلە دە ئێران ک ئەڕا رووحیە
داین وە یەکترەکی و تاو هاوردن کادر دەرمان دە وەر وەشت کورونا، فرە لازم بی.
دەو دەورانە، رەخس و گووورانی فارسی و کوردی و
تورکی و گیلەکی و مازەنی و ... فرەیێگ لە ژن و پیاگەیل پزشک و پەرەستار، خریا دە وەر
چەم وڵات و دوەڵەتیش هیچ نواداری یا شوونگیریێ ئەڕا گرتن ئەوانەی ک ئی کارەیلە
دکردن نەکرد و هیچ کامەیان لە سەر کارەیلە‌یان نەکریانە دەر.
ئی چەن رووژە، ئەڕا وە‌ێ‌هەواڵە مردن ئی پەرەستارە
دە شەواچەیل مەجازی ئێرانی، بڵخە بی ئەڕا ئی پەرەستار کوردە ک دە سەر خزمەت وە بیمارەیل
کورونایی، چەن مانگ پێش، خوەییش تووش کورونا هات و کورونا سووەی خراوە کرد و وە
خاتر کورونائیی بیین پفیێ، هناسەبڕ بی و ئی ویرووسە نگریسە تاسانەێ‌وە ئوو دۆمای چەن
مانگ، ئاخرێ ئەمر خودا کرد.
هێمانیش، گشتێ لەی پیاگە، وە نێکی و وە نام شەهید
سەڵامەت، یاد دکەن.
پەڕەستار شاد، لانامێ بی ک ئەوسا دە ئێران و دە
دەرەوەی ئێران، گشتێ نان دە مل ئی خزمەتگوزار مەردمە.
ئی بهیاره، یه هه ده مانگه ک سوور کردگه‌ و ئه‌وسا
ک ئی کلیپه‌یل ره‌خسه له‌ خوه‌ێ و هامکاره‌یله نابی، ده‌س وه ده‌زگیران بییه و ده‌
ئی یه‌ک مانگ ئاخره‌گه هه ده بان جی که‌فت‌بی و وه‌رد کورونا دجه‌نگی.
